


IKA-26 NG PEBRERO, SABADO III 


PAGDIRIWANG SA KARANGALAN NG 
MAHAL NA BIRHEN TUWING SABADO 


Panalangin sa Umaga 


PASIMULA 


Panginoon, buksan mo ang aking mga labi. 
- At pupurihin ka ng aking bibig. 


PAANYAYA SA PANALANGIN 


Antipona:.78 Papurihan natin ang Panginoon sa paggunita natin sa karangalan ng Mahal na 
Birheng Maria. 


Salmo 95 


Tayo ay lumapit sa “ting Panginoon, Siya ay awitan, 
Ating papurihan ang batong kublihan nati't kalakasan. 
Tayo ay lumapit sa kanyang harapan na may pasalamat, 
Siya ay Purihin ng mga awiting may tuwa at galak. 
(Uulitin ang Antipona) 


Sapagkat ang Diyos ay ang Panginoong napakadakila, 

Ang dakilang Haring higit sa sinuman na binabathala. 

Nasa kanyang palad ang buong daigdig. pati kalaliman, 
Ang lahat ay kanya maging ang mataas nating kabundukan. 
Kanya rin ang dagat at pati ang lupa na kanyang nilalang. 
(Uulitin ang Antipona) 


Tayo ay lumapit, sa kanya'y sumamba at magbigay-galang, 
Lumuhod sa harap nitong Panginoong sa ati” y lumalang. 
Siya ang ating Diyos, tayo ay kalinga niyang mga hirang, 
Mga tupa tayong inaalagaan. 

(Uulitin ang Antipona) 

Ang kanyang salita ay ating pakinggan: 

“Iyang inyong puso'y huwag patigasin, 

Tulad ng ginawa ng inyong mga magulang 

Nang nasa Meriba, sa ilang ng Masa. 

Ako ay tinukso't doon ay sinubok ng inyong magulang, 
Bagamat nakita ang aking ginawang sila” ng nakinabang. 
(Uulitin ang Antipona) 


Apatnapung taon, sa inyong ninuno ako ay nagdamdam, 
Ang aking sinabi, “Sila ay suwail, walang pakundangan 
At ang mga utos ko ay sinuway!” 

Dahil sa galit ko, ako ay sumumpang di sila daratal, 

Sa lupang pangakong aking inilaan.” 

(Uulitin ang Antipona) 


Papuri sa Ama, at sa Anak, at sa Espiritu Santo: 

Kapara noong una, ngayon at magpasawalang hanggan. 
Amen. 

(Uulitin ang Antipona) 


AWIT 


Purihin mo, kalul'wa, Hari ng kalangitan, 
Tayo ay tinubos n'ya, hanggang sa kamatayan, 
Inako ang parusa't dala'y kapatawaran, 
Purihin ang ating D'yos, alay ay kaligtasan. 


Dakilain mo ang D'yos, na sa 'ti'y nagpapala, 
Siya ay mahinahon, kung magalit, di bigla. 
Sa 'ting mga anak n'ya, ay sagana ang awa, 
Purihin ang ating D'yos, tapat siya't dakila. 


Kayo ring mga anghel, sambahin ang ating D'yos, 
Mukha n'ya'y nasilayan, papurihan nang lubos, 
Kahit araw at buwan, sa kanya ay maglingkod, 
Magkaisa ang lahat, purihin ang ating D'yos! 

MGA ANTIPONA AT SALMO 


Antipona 1: Panginoon, malapit ka sa aming piling at ang mga tuntunin mo ay totoo. 


Salmo119:145-152 
(Dalangin upang iligtas) 


Buong pusong tumatawag itong iyong abang lingkod, 

Ako'y iyong dinggin, PANGINOON, at susundin ko ang utos. 
Tumatawag ako, PANGINOON, sa iyo ay dumaraing, 

Iligtas mo ako ngayo't ang utos mo ang susundin. 


Madilim pa, ang lingkod mo ay gising na't tumatawag, 
Sa pangako mong iniwan, pag-asa ko'y nakalagak. 
Hindi ako makatulog, magdamag na laging gising, 
At ang aking binubulay ay ang bigay mong aralin. 


Ako'y dinggin mo, O PANGINOON, ayon sa iyong pag-ibig, 
Iligtas mo ang buhay ko yamang ikaw ay matuwid. 

Palapit na nang palapit ang sa aki'y umuusig, 

Mga taong walang galang sa utos mong isinulit. 


Ngunit ikaw, PANGINOON, ay malapit sa piling ko, 
Ang pangakong binitiwan mo sa akin ay totoo. 

Iyang mga tuntunin mo'y matagal nang aking talos, 
Ang utos na ginawa mo'y walang hanggang mga utos. 


(Papuri sa Ama at...) 
Antipona 1l: Panginoon, malapit ka sa aming piling at ang mga tuntunin mo ay totoo. 


Antipona 2: Bahaginan mo ako ng karunungang mula sa Diyos at laging samahan ako sa 
aking ginagawa. 





Awit: Karunungan 9:1-6, 9-11 
(Panginoon, bigyan ako ng karunungan) 


Diyos ng aking mga ninuno at mahabaging PANGINOON, 
Ikaw na lumikha ng lahat ng bagay 

Sa pamamagitan ng iyong salita, 

Sa iyong Karunungan, nilikha mo ang tao 

Upang maghari sa sangnilikha 

At pamahalaan ang daigdig nang may kabanalan at katuwiran, 
At pairalin ang katarungan nang may katapatan. 


Bahaginan mo ako ng Karunungang nakaluklok 
sa tabi ng iyong trono, 
At ibilang mo ako sa iyong mga lingkod. 
Ako'y alipin mo, anak ng alipin mong babae, 
Isang taong mahina at madaling mamatay. 
Lubhang kakaunti ang pagkaunawa ko 
sa Kautusan at kung paano iyon paiiralin. 


At kahit na ang isang tao ay maging ganap, 
Wala rin siyang magagawa 
Kung wala siyang karunungan na nagmumula sa iyo. 


Sumasaiyo ang Karunungan 

At nalalaman niya ang iyong mga gawa, 

Sapagkat kaharap siya nang likhain mo ang daigdig. 
Alam niya kung ano ang iyong kinalulugdan, 

Kung ano ang mabuti at naaayon sa iyong mga utos. 


Suguin mo siya mula sa kalangitan 

At mula sa luklukan ng iyong kaluwalhatian. 

Sa gayon, siya'y sasaakin 

At sasamahan ako sa aking ginagawa, 

At ituturo niya sa akin kung ano ang nakalulugod sa iyo. 


Alam niya at nauunawaan ang lahat ng bagay, 
Papatnubayan niya ang lahat ng kilos ko, 
At iingatan ako sa pamamagitan ng kanyang kapangyarihan. 

(Papuri sa Ama at...) 


Antipona 2: Bahaginan mo ako ng karunungang mula sa Diyos at laging samahan ako sa 
aking ginagawa. 


Antipona 3: Ang katapatan ng Panginoon sa kanyang pangako ay walang wakas. 


Salmo 117 
(Pagpupuri sa mapagmahal na awa ng Diyos) 


Purihin ang PANGINOON! 
Dapat na purihin ng lahat ng bansa, 
Siya ay purihin ng lahat ng tao sa balat ng lupa. 


Pagkat ang pag-ibig na ukol sa ati'y dakila at wagas, 
At ang katapatan niya'y walang wakas. 


(Papuri sa Ama at...) 

Antipona 3: Ang katapatan ng Panginoon sa kanyang pangako ay walang wakas. 

MAIKLING PAGBASA NG SALITA NG DIYOS (Pahayag 12:1) 
Kasunod nito'y lumitaw sa langit ang isang kagilagilalas na tanda: isang babaing nararamtan 

ng araw at nakatuntong sa buwan, ang ulo niya'y may koronang binubuo ng labindalawang 

bituin. 

TUGUNAN 


Aba, Maria, napupuno ka ng grasya, ang Panginoon ay sumasaiyo. 
- Aba, Maria, napupuno ka ng grasya, ang Panginoon ay sumasaiyo. 


Pinagpala ka sa babaing lahat, at pinagpala ang dinadala mo sa iyong sinapupunan. 
- Ang Panginoon ay sumasaiyo. 


Papuri sa Ama, at sa Anak at sa Espiritu Santo. 
- Aba, Maria, napupuno ka ng grasya, ang Panginoon ay sumasaiyo. 

PAPURING AWIT NI ZACARIAS 


Antipona: 8 Pinagpala ka ng Makapangyarihang Diyos, Birheng Maria, nang higit sa lahat 
ng babae sa sangkalupaan. 


Purihin ang Panginoong Diyos ng Israel! 
Sapagka't nilingap niya at pinalaya ang kanyang bayan. 


At nagpadala siya sa atin ng isang makapangyarihang Tagapagligtas, 
Mula sa lipi ni David na kanyang lingkod. 


Ipinangako niya sa pamamagitan ng kanyang banal na propeta noong una, 
Na ililigtas niya tayo sa ating mga kaaway, 
At sa kamay ng lahat ng napopoot sa atin. 


Ipinangako rin niya na kahahabagan ang ating mga magulang, 
At aalalahanin ang kanyang banal na tipan. 


Iyan ang sumpang binitiwan niya sa ating amang si Abraham, 

Na ililigtas tayo sa ating mga kaaway, 

Upang walang takot na makasamba sa kanya, 

At maging banal at matuwid sa kanyang paningin, habang tayo'y nabubuhay. 


Ikaw naman, anak, ay tatawaging propeta ng Kataas-taasan, 

Sapagka't mauuna ka sa Panginoon upang ihanda ang kanyang mga daraanan, 
At ituro sa kanyang bayanang landas ng kaligtasan, 

Ang kapatawaran ng kanilang mga kasalanan. 


Sapagka't lubhang mahabagin ang ating Diyos, 

Magbubukang-liwayway sa atin ang araw ng kaligtasan. 

Upang magbigay-liwanag sa mga nasa kadiliman at nasa ilalim ng kamatayan, 
At patnubayan tayo tungo sa daan ng kapayapaan. 


(Dadasalin ang Papuri at uulitin ang Antipona) 

PANGKALAHATANG PANALANGIN 


Dakilain natin ang ating Manunubos, na pumili sa Mahal na Birheng Maria upang 
maging kanyang ina. Hilingin natin: 


Panginoon, ipanalangin nawa kami ng iyong ina. 


Manunubos ng sanlibutan, sa pamamagitan ng mapangligtas na kapangyarihan, 
sa pasimula pa'y iniadya mo ang iyong ina sa lahat ng bahid ng sala, 
- kami'y bantayan upang hindi kami magkasala. 


Ikaw ang aming Manunubos, na nagtalaga sa Kalinis-linisang Birheng Maria 
bilang iyong walangbahid dungis na tahanan at ang pinanahanan ng Espiritung Banal, 
- gawin mo kaming templo ng iyong Espiritu magpakailanman. 


Walang hanggang Salita, tinuruan mo ang iyong inang piliin ang mas mainam, 
- igawad nna sa pagtulad sa kanya, 
ang hanapin namin ay ang pagkaing nagdudulot ng buhay na walang hanggan. 


Hari ng mga hari, iniakyat mo ang iyong ina, katawan at kaluluwa, sa kalangitan, 
- tulungan kaming ituon ang aming mga isipan sa mga makalangit na bagay. 


Panginoon ng langit at lupa, pinutungan mo ng korona si Maria 
at iniluklok bilang reyna sa kanan mo, 
- tulutan kaming maging marapat makibahagi sa kadakilaang ito. 


AMA NAMIN 

PANGWAKAS NG PANALANGIN 


Panginoon, 

alisin ang mga kasalanan ng iyong sambayanan. 
Tulungan nawa kami ng mga panalangin ni Maria, 
na ina ng iyong Anak, 

sapagkat sa aming sarili at kung di tutulungan 

ay hindi kami makaaasang mabibigyan 

ka ng kasiyahan. 

Hinihiling namin ito sa pamamagitan ni Hesukristo 
kasama ng Espiritu Santo magpasawalang hanggan. 
Amen. 


PAGHAYO 
(Kung may pari o diakono) 


Sumainyo ang Panginoon 
- At sumaiyo rin. 


Pagpalain kayo ng Makapangyarihang Diyos 
Ama, Anak at Espiritu Santo. 
- Amen. 


(Kung walang pari o diakono) 


Pagpalain nawa tayo ng Panginoon, 

iligtas tayo mula sa lahat ng kasamaan 

at akayin tayo sa buhay na walang hanggan. 
- Amen. 

IKA-8 LINGGO SA KARANIWANG PANAHON IV 





Panalangin sa Takipsilim (I) 
PASIMULA 


O Diyos, halina at ako'y tulungan. 
- O Panginoon, magmadali ka sa iyong pagdamay. 


Papuri sa Ama, at sa Anak, at sa Espiritu Santo. 
- Kapara noong una, ngayon at magpasawalang hanggan. Amen. 


AWIT 


Sa pangalan ni Hesus, lahat ay manikluhod, 

Dila'y magpapahayag, siya ay ating Diyos. 

At niloob ng Ama, sa simula't simula 

Ang tawagin siyang “POON”, Mapanlikhang Salita. 


Sa kanyang katauhan, siya ay nagtagumpay, 
Sa lahat ng nilikha, siya ang kaganapan, 

Sa luklukan ng Diyos, ay kaluwalhatian 

At sa piling ng Ama, likas ang kaganapan. 


Sa ating mga puso, ay iluklok natin s'ya, 

Sa atin ay manahan, ang kapangyarihan n'ya, 
Siya'y magbabalik, na may dangal ng Ama, 
Lagi s'yang pupurihin, sa kanya ay sasamba. 


MGA ANTIPONA AT SALMO 


Antipona 1: Ipanalangin ang kapayapaan ng Jerusalem. 

Salmo 122 
(Ang Banal na Lungsod ng Jerusalem) 





Ako ay nagalak, sa sabing ganito: 

“Sa bahay ng PANGINOON ay pumasok tayo!” 
Sama-sama kami matapos sapitin, 

Ang pintuang-lungsod nitong Jerusalem. 


Yaong Jerusalem, kay ganda ng anyo, 
Maganda ang ayos nang muling matayo. 
Dito umaahon ang lahat ng angkan, 

Lipi ni Israel upang manambahan. 


Ang hangad, ang PANGINOON ay pasalamatan, 
Pagkat ito'y utos na dapat gampanan. 

Doon din naroon ang mga hukuman 

At trono ng haring hahatol sa tanan. 


Ang kapayapaan nitong Jerusalem, 
Sikaping sa PANGINOON yao'y idalangin: 
“Ang nangagmamahal sa iyo'y pagpalain. 
Pumayapa nawa ang banal na bayan, 

At ang palasyo mo ay maging tiwasay.” 


Dahilan sa aking kasama't katoto, 

Sa "yo Jerusalem, ang sabi ko'y ito: 

“Ang kapayapaa'y laging sumaiyo.” 

Dahilan sa templo ng PANGINOONG ating Diyos, 
Ang aking dalangi'y umunlad kang lubos. 


(Papuri sa Ama at...) 


Antipona 1: Ipanalangin ang kapayapaan ng Jerusalem. 





AYA MA 


Antipona 2: Mula sa umagang pagbabantay hanggang gabi, ako'y naghintay nang buong 
tiwala sa Panginoon. 





Salmo 130 
(Panaghoy mula sa paghihirap) 


Sa gitna ng paghihirap, tinawag ko'y PANGINOON. 
Kaya, PANGINOON, ako'y dinggin pagkat ako'y tumataghoy, 
Dinggin mo ang pagtawag ko't paghingi ng iyong tulong. 


Kung ikaw ay may talaan nitong aming kasalanan, 
Lahat kami ay tatanggap ng hatol mong nakalaan. 
Ngunit iyong pinatawad, kasalanan ay nilimot, 
Pinatawad mo nga kami upang sa 'yo ay matakot. 


Sabik akong naghihintay sa tulong mo, PANGINOON, 
Pagkat ako'y may tiwala sa pangako mong pagtulong. 
Yaring aking pananabik, PANGINOON, ay higit pa 

Sa serenong naghihintay ng pagsapit ng umaga. 


Magtiwala ka, Israel, magtiwala sa iyong Diyos, 
Matatag at di kukupas ang pag-ibig niyang dulot, 
Lagi siyang nahahandang sa sinuman ay tumubos. 
Ililigtas ang Israel, yaong kanyang mga hirang, 
Ililigtas niya sila sa kanilang kasalanan. 


(Papuri sa Ama at...) 


Antipona 2: Mula sa umagang pagbabantay hanggang gabi, ako'y naghintay nang buong 
tiwala sa Panginoon. 

Antipona 3: Ang lahat nawa ng nilalang na nasa langit at sa lupa ay manikluhod sa pangalan 





ni Hesus. 
Awit: Filipos 2:6-11 
(Si Kristo, ang Banal na Lingkod ng Diyos) 
Bagama't siya'y Diyos, 
Hindi nagpilit 


Na manatiling kapantay ng Diyos. 


Bagkus hinubad niya 
Ang lahat ng katangian ng pagka-Diyos, 
Nagkatawang-tao at namuhay na isang alipin. 


Nang maging tao, siya'y nagpakababa 
At naging masunurin hanggang kamatayan, 
Oo, hanggang kamatayan sa krus. 


Kaya naman, siya'y itinampok ng Diyos 
At binigyan ng pangalang 
Higit sa lahat ng pangalan. 


Anupa't ang lahat ng nilalang na nasa langit, 
Nasa lupa, at nasa ilalim ng lupa 

Ay maninikluhod at sasamba sa kanya. 

At ipapahayag ng lahat 

Na si HESUKRISTO ANG PANGINOON, 

sa ikararangal ng Diyos Ama. 


(Papuri sa Ama at...) 


Antipona 3: Ang lahat nawa ng nilalang na nasa langit at sa lupa ay manikluhod sa pangalan 
ni Hesus. 





MAIKLING PAGBASA NG SALITA NG DIYOS (2 Pedro 1:19-21) 


Kaya naman lalong tumibay ang aming paniniwala sa ipinahayag ng mga propeta. 
Makabubuting ito'y pag-ukulan ninyo ng pansin, sapagkat ang nakakatulad nito ay isang ilaw 
sa karimlan na tumatanglaw sa inyo hanggang sa mamanaag ang Araw ng PANGINOON at 
ang sinag ng tala sa umaga'y maglagos sa inyong puso. Higit sa lahat, tandaan ninyo na walang 
makapagpapaliwanag ng alinmang hula sa Kasulatan sa bisa ng kanyang sariling kakayahan. 
Sapagkat hindi nagbuhat sa kalooban ng tao ang hula ng mga propeta, ito'y galing sa Diyos at 
ipinahayag ng mga taong kinasihan ng Espiritu Santo. 


TUGUNAN 


Mula sa pagsikat hanggang sa paglubog na araw, 

purihin ang ngalan ng Panginoon. 

- Mula sa pagsikat hanggang sa paglubog na araw, 
purihin ang ngalan ng Panginoon. 


Ang kadakilaan niya'y umaabot sa kabila ng mga papawirin, 
- purihin ang ngalan ng Panginoon. 


Papuri sa Ama, at sa Anak at sa Espiritu Santo. 
- Mula sa pagsikat hanggang sa paglubog na araw, 
purihin ang ngalan ng Panginoon. 


PAPURING AWIT NI MARIA 


Antipona:. 78 Pagsumakitan ninyo nanghigitsa lahat ang pagharian kayo ng Diyos at mamuhay 
ayon sa kanyang kalooban, at ipagkakaloob niya ang lahat na kailangan ninyo. 


Ang puso ko'y nagpupuri sa Panginoon, 
At nagagalak ang aking espiritu dahil sa Diyos na aking tagapagligtas. 
Sapagka't nilingap niya ang kanyang abang lingkod! 


At mula ngayon, ako' y tatawaging mapalad ng lahat ng salinlahi, 
Dahil sa mga dakilang bagay na ginawa sa akin ng Makapangyarihan 
Banal ang kanyang pangalan! 

Kinahahabagan niya ang mga may takot sa kanya, 
Sa lahat ng sali't saling lahi. 





Ipinakita niya ang lakas ng kanyang mga bisig, 
Pinangalat niya ang mga palalo ang isipan. 


Ibinagsak niya ang mga hari mula sa kanilang trono, 
At itinaas ang mga nasa abang kalagayan. 


Binusog niya ng mabubuting bagay ang mga nagugutom, 
At pinalayas niyang wala ni anuman ang mayayaman. 


Tinulungan niya ang kanyang bayang Istael, 
Bilang pagtupad sa pangako niya saating mga magulang, 


Kay Abraham at sa kanyang lahi, magpakailanman! 


(Dadasalin ang Papuri at uulitin ang Antipona) 


PANGKALAHATANG PANALANGIN 


Nakatatagpo ng kasiyahan ang lahat ng sa Panginoo'y naghihintay, ngayon manalangin 
tayo sa kanya: 


Kalingain kami, Panginoon, at iyong pakinggan. 
Matapat na saksi at panganay mula sa mga patay, 
ikaw ang naghugas ng aming mga kasalanan sa pamamagitan ng iyong dugo, 
- tulutan mong aming laging alalahanin ang mga dakilang gawa mo. 
Tinawag mo ang mga tao para maging tagapagpahayag 
ng iyong Mabuting Balita ng kaligtasan, 


- patatagin mo sila at gawing matatapat na sugo ng iyong kaharian. 


Hari ng kapayapaan, ipadala mo ang iyong Espiritu sa mga namumuno rito sa lupa, 
- ibaling mo ang kanilang mga mata sa mga naghihirap at mga dukha. 

AYA HA 


Ipagtanggol at kalingain ang winawalang-bahala 
dahil sa lahi, kulay, antas sa lipunan, wika o pananampalataya, 
- makapamuhay nawa sila batay sa kanilang karapatan at dangal na likas sa kanila. 





Makibahagi nawa sa iyong kasiyahan ang mga yumao sa iyong pagmamahal. 
- kasama ni Maria na aming ina, at lahat ng iyong mga banal. 


AMA NAMIN 


PANGWAKAS NG PANALANGIN 


Ama naming makapangyarihan, 

gabayan mo ang mga pangyayari sa sandaigdigan 
at pagkalooban ang iyong Simbahan 

ng galak at kapayapaan 

sa paglilingkod sa iyo nang may kalayaan. 
Hinihiling namin ito sa pamamagitan ni Hesukristo 
kasama ng Espiritu Santo magpasawalang hanggan. 
Amen. 


PAGHAYO 


(Kung may pari o diakono) 


Sumainyo ang Panginoon 
- At sumaiyo rin. 


Pagpalain kayo ng Makapangyarihang Diyos 
Ama, Anak at Espiritu Santo. 
- Amen. 


(Kung walang pari o diakono) 


Pagpalain nawa tayo ng Panginoon, 

iligtas tayo mula sa lahat ng kasamaan 

at akayin tayo sa buhay na walang hanggan. 
- Amen 

Panalangin sa Gabi 





PASIMULA 


O Diyos, halina at ako'y tulungan. 
- O Panginoon, magmadali ka sa iyong pagdamay. 


Papuri sa Ama, at sa Anak, at sa Espiritu Santo, 
- Kapara noong una, ngayon at magpasawalang hanggan. Amen. 


AWIT 


Pinupuri ka namin dahil sa 'yong kalinga, 
Dakila naming Amang puspos ng pagpapala, 
Kaloob sa ami'y pag-ibig na mahiwaga, 

Na kahit na sa paghimlay ay nagtitiwala. 


Sa pagsapit ng dilim, panatag na hihimlay 

Upang panibaguhin ang lakas na "yong bigay. 

Ang hanapin nawang lagi'y ang ganap mong buhay, 
Tiyak na makakamtan, biyayang kaligtasan. 


Antipona 1: Panginoon, kami'y kaawaan at dinggin ang aming dasal. 


Salmo 4 
(Pasasalamat) 


Sagutin mo ako sa aking pagtawag, 
PANGINOONG Diyos na aking kalasag, 
Ikaw na humango sa dusa ko't hirap, 
Ngayo'y pakinggan mo, sa aki'y mahabag. 


Hanggang kailan pa kaya lilibakin 
Niyong mga tao ang iyong alipin? 
Hanggang kailan pa nila iibigin 

Ang walang halaga't pagsisinungaling? 


SA 





AY 4 EW: 


Dapat mapagkuro ninyo at malaman 
Na mahal ng PANGINOON akong kanyang hirang, 
Dinirinig niya sa pananawagan. 





Nagagalit ka man, sala ay iwasan, 

Sa loob ng silid ikaw ay magnilay, 

Ihandog sa PANGINOON, yaong wastong alay, 
Ang pagtitiwala sa kanya ibigay. 


Ang marami niya'y yaong nagsasabi: 
“Masaganang biyaya ay buhusan kami, 
At pagkalooban ng habag mo, PANGINOON!” 


O Diyos, ang ligayang bigay mo sa akin, 
Higit na di hamak sa galak na angkin, 
Nilang may maraming imbak na pagkain 
At iniingatang alak na inumin. 


Sa aking paghimlay, ako'y mapayapa, 
Pagkat ikaw, PANGINOON, ang nangangalaga. 


(Papuri sa Ama at...) 
Antipona 1: Panginoon, kami'y kaawaan at dinggin ang aming dasal. 


Antipona 2: Sa katahimikan ng gabi, awitan ang Diyos ng papuri. 


Salmo 134 
(Panalangin sa Takipsilim sa Templo) 


Lumapit sa PANGINOON, at kayo'y magpuri, 
Kayong naglilingkod sa templo, kung gabi. 

Sa loob ng templo siya'y papurihan 

Kayo'y dumalangin na taas ang kamay. 


Nawa'y pagpalain kayo ng Lumikha, 
Ng Diyos na lumikha ng langit at lupa, 
Magmula sa Sion, tanggapin ang pala. 


aa fb 





(Papuri sa Ama at...) 


Antipona 2: Sa katahimikan ng gabi, awitan ang Diyos ng papuri. 


PAGBASA NG SALITA NG DIYOS (Deuteronomio 6:4-7) 


Dinggin ninyo mga Israelita: Ang PANGINOON lamang ang Diyos. Ibigin ninyo siya nang 
buong puso, kaluluwa at lakas. Ang mga utos niya ang itanim ninyo sa inyong isip. Ituro 
ninyo ito sa inyong mga anak, sa loob at sa labas ng inyong tahanan, sa oras ng paggawa at 
pamamahinga, sa lahat ng lugar at sa lahat ng panahon. 


TUGUNAN 


Sa iyong mga kamay, Panginoon, inihahabilin ko ang aking kaluluwa. 
- Sa iyong mga kamay, Panginoon, inihahabilin ko ang aking kaluluwa. 


Tinubos mo kami, Panginoong Diyos ng katotohanan, 
- inihahabilin ko ang aking kaluluwa. 


Papuri sa Ama, at sa Anak at sa Espiritu Santo, 
- Sa iyong mga kamay, Panginoon, inihahabilin ko ang aking kaluluwa. 


PAPURING AWIT NG EBANGHELYO 


Antipona: 8 Habang kami'y gising, Panginoon, kami ay ingatan, bantayan kami habang 
kami'y nahihimlay, upang sa paggising, manatili kaming kasama ni Kristong 
nagbabantay, at sa pagtulog, makapahinga kami sa kanyang kapayapaan 
(aleluya). 


Kunin mo na, Panginoon ang iyong abang alipin, 
Ayon sa iyong ipinangako: 


Yamang nakita na ng aking mga mata ang iyong pagliligtas, 
Na inihanda mo para sa lahat ng bansa: 


Liwanag itong tatanglaw sa mga Hentil, 
At magbibigay karangalan sa iyong bayang Israel. 


(Dadasalin ang Papuri at uulitin ang Antipona) 


TAO IRA SG O 

PANGWAKAS NA PANALANGIN 


Panginoon, 

samahan kami ngayong gabing magdamag. 

Sa pagdating ng araw, 

makabangon nawa kami sa pagkahimlay, 

upang magalak sa pagkabuhay ng iyong Kristo, 

na nabubuhay at naghahari magpasawalang hanggan. 
Amen. 


PAGHAYO 


Gawaran nawa tayo ng Makapangyarihang Diyos 
ng gabing panatag at mapayapang pagkahimlay. 
- Amen. 


AWIT O PANALANGIN NG PAPURI KAY MARIA 


Aba Ginoong Maria, napupuno ka ng grasya. 
Ang Panginoong Diyos ay sumasaiyo. 

Bukod kang pinagpala sa babaeng lahat 

At pinagpala naman ang iyong Anak na si Hesus. 


Santa Maria, Ina ng Diyos, 
Ipanalangin mo kaming makasalanan 
Ngayon at kung kami'y mamamatay. Amen. 


